Diari Oficial de la Generalitat Valenciana


Sumari del DOGV 9052, del 31-03-2021 (2021/3115)

RESOLUCIÓ de 17 de març de 2021, del director general de Relacions amb les Corts, de la Presidència de la Generalitat, per la qual es publica el conveni entre la Secretària d'Estat de Migracions, del Ministeri d'Inclusió, Seguretat Social i Migracions; la Generalitat, a través de la Vicepresidència i Conselleria d'Igualtat i Polítiques Inclusives; l'Alt Comissionat de les Nacions Unides per als Refugiats a Espanya (ACNUR), i les entitats socials Servei Jesuïta a Migrants Espanya, Càritas Diocesana Orihuela-Alacant, Càritas Diocesana Segorbe-Castelló i Càritas Diocesana València, per a desenvolupar a la Comunitat Valenciana una experiència pilot de patrocini comunitari en matèria d'acolliment i integració de persones beneficiàries de protecció internacional.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9052

Data del DOGV
:   31-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/3115


Data del document
:   17-03-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de març de 2021, del director general de Relacions amb les Corts, de la Presidència de la Generalitat, per la qual es publica el conveni entre la Secretària d'Estat de Migracions, del Ministeri d'Inclusió, Seguretat Social i Migracions; la Generalitat, a través de la Vicepresidència i Conselleria d'Igualtat i Polítiques Inclusives; l'Alt Comissionat de les Nacions Unides per als Refugiats a Espanya (ACNUR), i les entitats socials Servei Jesuïta a Migrants Espanya, Càritas Diocesana Orihuela-Alacant, Càritas Diocesana Segorbe-Castelló i Càritas Diocesana València, per a desenvolupar a la Comunitat Valenciana una experiència pilot de patrocini comunitari en matèria d'acolliment i integració de persones beneficiàries de protecció internacional. [2021/3115]  
La Generalitat, a través de la Vicepresidència i conselleria d'Igualtat i Polítiques Inclusives, la Secretaria de Estado de Migraciones del Ministerio de Inclusión, Seguridad Social y Migraciones, el Alto Comisionado de las Naciones Unidas para los Refugiados en España (ACNUR), i les entitats socials, Servei Jesuïta a Migrants Espanya, Càritas Diocesana Orihuela-Alacant, Càritas Diocesana Segorbe-Castelló, i Càritas Diocesana València, han subscrit, prèvia tramitació reglamentària, els dies 8,4,3,2 i 1 de març i 26 de febrer de 2021, el conveni per a desenvolupar en la Comunitat Valenciana una experiència pilot de patrocini comunitari en matèria d'acolliment i integració de persones beneficiàries de protecció internacional, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 17 de març de 2021 i número 475/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 17 de març de 2021.- El director general de Relacions amb les Corts: Antonio Torres Salvador.  
  
  
Conveni entre la Secretaria d'Estat de Migracions del Ministeri d'Inclusió, Seguretat Social i Migracions, la Generalitat Valenciana, a través de la Vicepresidència i Conselleria d'Igualtat i Polítiques Inclusives, l'Alt Comissionat de les Nacions Unides per als Refugiats a Espanya (ACNUR) i les entitats socials Servei Jesuïta a Migrants Espanya, Càritas Diocesana Orihuela-Alacant, Càritas Diocesana Segorbe-Castelló i Càritas Diocesana València per a desenvolupar en la Comunitat Valenciana una Experiència Pilot de Patrocini Comunitari en matèria d'acolliment i integració de persones beneficiàries de protecció internacional  
  
Reunides:  
D'una part, Hana Jalloul Muro, com a secretària d'Estat de Migracions, nomenada per a aquest càrrec pel Reial decret 228/2020, de 29 de gener, en nom i representació de l'Administració General de l'Estat, Ministeri d'Inclusió, Seguretat Social i Migracions, conforme al que es disposa en l'article 62.2.g de la Llei 40/2015, d'1 d'octubre, de règim jurídic del sector públic i reclamant per a si la competència per a la signatura del present conveni, d'acord amb la Resolució de 27 de gener de 2021.  
D'una altra part, la Generalitat, representada per la vicepresidenta i consellera d'Igualtat i Polítiques Inclusives, Mònica Oltra Jarque, nomenada pel Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, i de conformitat amb les facultats que li atribueix el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, en virtut de l'autorització conferida per a la signatura del present conveni per Acord del Consell reunit en la seua sessió de 23 d'octubre de 2020.  
  
D'una altra part, Sophie Muller, com a representant de l'Alt Comissionat de les Nacions Unides per als Refugiats a Espanya (ACNUR), nomenada l'1 d'octubre de 2019 i acreditada pel Ministeri d'Afers exteriors, Unió Europea i Cooperació rere acceptació del nomenament per nota verbal número 7/7.2 d'11 d'octubre de 2019.  
  
D'una altra part, Mustapha Mohamed-Lamin Ahmed, com a director de la Delegació a València del Servei Jesuïta a Migrants Espanya, nomenat en acord d'Assemblea General i Junta Directiva, amb data 1 de juliol de 2020.  
D'una altra part, Ignacio Grande Ballesteros, en qualitat de director de Càritas Diocesana de València, nomenat el 21 de juny de 2020 per l'arquebisbe de València, cardenal Antonio Cañizares Llovera.  
D'una altra part, Juan Manuel Aragonés Beltrán, en qualitat de director de Càritas Diocesana de Segorbe-Castelló, nomenat el 24 de setembre de 2018 pel bisbe de Segorbe-Castelló, Casimiro López Llorente.  
I d'una altra part, Víctor Mellado Pomares, en qualitat de director de Càritas Diocesana d'Orihuela-Alacant, nomenat l'11 de juliol de 2018 pel bisbe d'Orihuela-Alacant, Jesús Murgui Soriano.  
Totes les parts es reconeixen competència i capacitat, respectivament, per a signar el present conveni, i  
  
Manifesten  
  
El 19 de setembre de 2016, l'Assemblea General de les Nacions Unides (ONU) va adoptar una sèrie de compromisos per a millorar la protecció de les persones refugiades i migrants. Aquests compromisos es coneixen com la Declaració de Nova York per a les persones refugiades i migrants.  
L'annex 1 d'aquesta Declaració de Nova York estableix un Marc de Resposta Integral per a les persones refugiades, amb accions específiques que són necessàries per a garantir: mesures de recepció i admissió ràpides i ben fonamentades; suport a les necessitats immediates i persistents (per exemple, protecció, salut i educació); suport a les institucions nacionals i locals i a les comunitats que reben persones refugiades, i majors oportunitats per al desenvolupament de solucions duradores.  
  
Sobre la base d'aquest treball, l'Assemblea General de les Nacions Unides va adoptar, el 17 de desembre de 2018, el Pacte Mundial sobre Refugiats, que estableix un nou marc per a afrontar la situació de les persones refugiades en el món a través d'un suport més sòlid als països on viu la majoria de les persones refugiades i de l'enfortiment de la responsabilitat compartida d'ajudar els qui es veuen en l'obligació de fugir a causa del conflicte o la persecució.  
En aquest mateix context, el 20 de setembre de 2016, l'Alt Comis­sionat de les Nacions Unides per als Refugiats, juntament amb el govern del Canadà, van acordar activar l'anomenada Iniciativa Global per al Patrocini de Refugiats (GRSI per les sigles en anglés), amb la finalitat de promoure el model de Patrocini Comunitari de persones refugiades al voltant del món. Aquesta decisió té tres objectius primaris:  
  
?Contribuir a la millora de les responsabilitats compartides, en expandir l'ús del Patrocini Comunitari com una via per a les persones refugiades amb necessitats de protecció i de solucions.  
- Encoratjar l'expansió del reassentament, enfortint les capacitats dels estats, dels actors de la societat civil, i la ciutadania, per a llançar programes de Patrocini Comunitari.  
- Brindar un vehicle que mobilitze a la ciutadania en directe suport de les persones refugiades i encoratjar un debat polític més ampli que done suport a la protecció de les persones refugiades.  
El Patrocini Comunitari ofereix l'oportunitat a la ciutadania de participar directament en la labor d'acolliment i integració de les persones refugiades. Els patrocinadors comunitaris es comprometen a oferir suport social, material i financer a les persones nouvingudes durant el seu procés d'integració en les seues noves comunitats. Tots els països poden elaborar programes que permeten a la seua ciutadania acollir persones refugiades en les seues comunitats.  
En un moment en què el nombre de persones desplaçades en el món pels conflictes i la persecució aconsegueix xifres rècord, amb més de 65,5 milions, la necessitat de compartir la responsabilitat de protegir, incrementar i diversificar les vies legals d'entrada per a persones que necessiten protecció internacional és més urgent que mai.  
El Programa de Patrocini Comunitari inspirat en el model canadenc és un exemple de responsabilitat i esforç conjunt i compartit, per a trobar maneres de respondre conjuntament als moviments de persones refugiades, d'una forma més eficaç, equitativa i més justa. Un esforç que pot tindre un reflex exprés en el Pacte Mundial sobre Refugiats, que el recull com una de les vies segures d'accés a la protecció amb la qual els Estats poden contribuir.  
  
Com a part del continu diàleg en la cerca de solucions duradores, l'Alt Comissionat de les Nacions Unides per als Refugiats (ACNUR) va proposar al Govern d'Espanya i al Govern Basc la posada en pràctica d'una experiència pilot de patrocini comunitari a Euskadi amb la finalitat que el seu desenvolupament, avaluació i documentació poguera servir com a model per a la seua extensió a altres comunitats autònomes, i fins i tot a altres països. La implementació d'aquesta iniciativa es va concretar el 20 de juny de 2019 amb la signatura del Conveni entre la Direcció General d'Integració i Atenció Humanitària de la Secretaria d'Estat de Migracions del Ministeri de Treball, Migracions i Seguretat Social, la Secretaria General de Drets Humans, Convivència i Cooperació del Govern Basc, l'Alt Comissionat de les Nacions Unides per als Refugiats (ACNUR) i les entitats socials Càritas Diocesana de Bilbao, Càritas Diocesana de Vitòria, Càritas Diocesana de Sant Sebastià i Fundació Social Ignacio Ellacuria per a desenvolupar a Euskadi una Experiència Pilot de Patrocini Comunitari en matèria d'acolliment i integració de persones beneficiàries de protecció internacional.  
  
Amb la voluntat d'estendre i aprofundir en aqueixa experiència, inclosa com a contribució al procés del Pacte Global sobre Refugiats, i entre els mecanismes que es disposen per al repartiment de responsabilitats sobre les persones refugiades, ACNUR ha proposat al Govern d'Espanya i a la Generalitat Valenciana la implementació d'una segona experiència pilot de patrocini comunitari en la Comunitat Valenciana. Tots dos governs s'han mostrat disposats a col·laborar per a impulsar aquest pilotatge.  
En el marc d'aquesta confluència de voluntats, la Vicepresidència i Conselleria d'Igualtat i Polítiques Inclusives de la Generalitat Valenciana ha proposat al Servei Jesuïta de Migrants Espanya, Càritas Diocesana d'Orihuela-Alacant, Càritas Diocesana de Segorbe-Castelló i Càritas Diocesana de València, la seua participació en aquesta experiència pilot, en qualitat d'Entitats Titulars d'un Acord (supralocal) de Patrocini. Es tracta de quatre entitats amb àmplia i provada experiència en el terreny de la solidaritat i la justícia social, incloses les persones refugiades entre les destinatàries de la seua acció, i que actuen en l'àmbit de tota la Comunitat Valenciana. En concret, la seua funció principal, dins de l'experiència pilot, consistirà a impulsar, a través de la seua pròpia xarxa de participació, Grups Locals de Patrocini Comunitari que desenvoluparan en les seues comunitats, en coordinació amb les Entitats Titulars de l'Acord de Patrocini, l'experiència de Patrocini Comunitari.  
  
Totes aquestes entitats formen part d'aquest projecte des del seu compromís amb la solidaritat i la justícia social i les persones refugiades. Consideren que aquesta experiència pilot ha d'orientar-se a promoure una millora quantitativa i qualitativa dels processos d'acolliment i integració de les persones refugiades, i també a incrementar el compromís compartit de les institucions i administracions públiques amb la societat en aquesta tasca.  
En conseqüència, els actors principals d'aquesta experiència pilot i signants d'aquest Conveni són la Secretaria d'Estat de Migracions del Ministeri d'Inclusió, Seguretat Social i Migracions (d'ara en avant, MISSM) del Govern d'Espanya; la Vicepresidència i Conselleria d'Igualtat i Polítiques Inclusives de la Generalitat Valenciana, ACNUR i les mencionades entitats socials de la Comunitat Valenciana.  
No obstant això, el desenvolupament de l'experiència pilot requereix necessàriament interaccions i cooperació d'altres institucions i entitats. En aquest sentit, aquesta iniciativa ha sigut presentada per la Vicepresidència i Conselleria d'Igualtat i Polítiques Inclusives de la Generalitat Valenciana als ajuntaments implicats més directament en l'experiència pilot i a les principals entitats que es fan càrrec del Sistema estatal d'acolliment i integració de les persones sol·licitants i beneficiàries de protecció internacional, sota finançament del MISSM. Actualment en la Comunitat Valenciana són Comissió Espanyola d'Ajuda al Refugiat (CEAR), Creu Roja, ACCEM i Fundació CEPAIM.  
  
En el marc d'aquesta experiència pilot, en diferents moments i circumstàncies es fa necessari el concurs constructiu i expert d'aquestes institucions i entitats, i també una estreta coordinació que redunde en el millor model possible d'acolliment i integració de les persones refugiades.  
La Vicepresidència i Conselleria d'Igualtat i Polítiques Inclusives de la Generalitat Valenciana i les entitats socials que subscriuen aquest conveni expressen el seu compromís de manteniment de vies de comunicació, informació i col·laboració amb totes aquestes.  
En aquest sentit, serà un espai preferent d'informació, intercanvi i coordinació la Comissió Mixta d'Atenció i Acolliment a Persones Refugiades, que es va constituir per Resolució de 28 d'octubre de 2015, de la vicepresidenta i consellera d'Igualtat i Polítiques Inclusives, de la qual formen part diferents departaments del Consell, la Federació Valenciana de Municipis i Províncies, les tres diputacions provincials, i representants de les universitats de la Comunitat Valenciana i d'entitats especialitzades en el treball amb persones refugiades i desplaçades, amb major representativitat en el sector: ACCEM, Fundació CEPAIM, Creu Roja, CEAR, Càritas i ACNUR.  
Així mateix, la Secretaria d'Estat de Migracions del Ministeri d'Inclusió, Seguretat Social i Migracions, dins d'un enfocament de defensa dels Drets Humans, pretén establir, com a eixos transversals, la igualtat de gènere i la igualtat de tracte, fent que tots dos estiguen presents en tots els projectes i actuacions dirigits a aquest col·lectiu. Es fomenta igualment la perspectiva transcultural en els projectes que es desenvolupen.  
Per part seua, i d'acord amb l'anterior, ACNUR aplica sistemàticament un enfocament d'edat, gènere i diversitat (EGD) en totes les actuacions encaminades al compliment del seu mandat d'oferir protecció i assistència als homes, dones, xiquets i xiquetes refugiades i buscar solucions duradores a la seua situació. Es tracta així de garantir que totes les persones d'interés gaudisquen dels seus drets en igualtat de condicions i puguen participar plenament en les decisions que afecten les seues vides i les vides dels seus familiars i comunitats.  
Finalment, es tindran en compte el marc jurídic i les recomanacions i protocols nacionals i internacionals en matèria de refugiats, tortura, menors i família, violència de gènere, explotació laboral, tràfic d'éssers humans amb finalitats d'explotació i uns altres, si escau.  
  
Clàusules  
  
Primera. Objecte  
El present Conveni té per objecte establir el marc de les condicions i compromisos que assumeixen les parts i garantir la coordinació de les actuacions en el desenvolupament i execució d'una Experiència Pilot de Patrocini Comunitari en la Comunitat Valenciana, denominada Agermanament Comunitari Valencià, per a l'acolliment i integració de persones beneficiàries de protecció internacional, amb l'objectiu d'afavorir el seu procés d'integració en la societat d'acolliment.  
  
  
Segona. Dotació pressupostària  
Vist l'objecte del present conveni, que és en definitiva establir un marc de condicions i compromisos de les parts per a l'Experiència Pilot de Patrocini Comunitari a la Comunitat Valenciana Agermanament Comunitari Valencià, no comporta dotació pressupostària.  
  
Tercera. Persones beneficiàries  
L'Experiència Pilot de Patrocini Comunitari a la Comunitat Valenciana Agermanament Comunitari Valencià estarà dirigida a persones beneficiàries de protecció internacional, que hagen sigut traslladades a Espanya en el marc de programes de reassentament de persones refugiades o altres iniciatives encaminades a l'obertura de vies legals d'accés a la protecció per a persones refugiades, a proposta del Ministeri d'Inclusió, Seguretat Social i Migracions, a través de la Secretaria d'Estat de Migracions, l'acolliment de les quals es desenvolupe a la Comunitat Valenciana i en les ubicacions que es detallen més endavant.  
  
  
Quarta. Comissió de seguiment  
Per al desenvolupament i bon fi d'aquest conveni s'estableixen el següent instrument d'avaluació i seguiment:  
Es constituirà una Comissió de Seguiment, amb la finalitat de coordinar les accions contemplades en aquest conveni, i, conformement amb el que es disposa en l'article 49 f) de la Llei 40/2015, d'1 d'octubre, de règim jurídic del sector públic, realitzar el seguiment, vigilància i control de l'execució del conveni i dels compromisos adquirits pels signants. Aquesta Comissió resoldrà els problemes d'interpretació i compliment que puguen plantejar-se respecte del conveni.  
La Comissió celebrarà ordinàriament reunions de coordinació semestrals, en les quals s'informe les contraparts del desenvolupament del programa. Es reunirà amb caràcter extraordinari totes les vegades que ho demane la bona marxa de les activitats del conveni, a petició d'una de les parts. Les persones participants en les reunions, en nombre d'una per cada part, seran designades per la Secretaria d'Estat de Migracions del Ministeri d'Inclusió, Seguretat Social i Migracions del Govern d'Espanya, per la Vicepresidència i Conselleria d'Igualtat i Polítiques Inclusives de la Generalitat Valenciana, per ACNUR i per cadascuna de les quatre entitats socials de la Comunitat Valenciana, Servei Jesuïta a Migrants Espanya, Càritas Diocesana d'Orihuela-Alacant, Càritas Diocesana de Segorbe-Castelló i Càritas Diocesana de València. Les dates es determinaran de comú acord entre les parts, que es comprometen a l'elaboració de les actes de les reunions de manera alternativa.  
  
El funcionament de la Comissió de Seguiment s'ajustarà al que es disposa en els articles 15 i següents de la Llei 40/2015, d'1 d'octubre, de règim jurídic del sector públic.  
  
Cinquena. Vigència  
El conveni farà efecte una vegada inscrit en el Registre Electrònic Estatal d'Òrgans i Instruments de Cooperació del sector públic estatal i publicat en el Boletín Oficial del Estado, i tindrà una vigència de dos anys des de l'entrada en vigor.  
De conformitat amb el que es disposa en l'article 49.h 2n de la Llei 40/2015, d'1 d'octubre, de règim jurídic del sector públic, en qualsevol moment, abans de la finalització del termini previst en l'apartat anterior, els signants del conveni podran acordar-ne unànimement la pròrroga per períodes biennals fins a un màxim de quatre anys addicionals o la seua extinció. La pròrroga haurà de ser comunicada per la Secretaria d'Estat de Migracions del Ministeri d'Inclusió, Seguretat Social i Migracions, al Registre Electrònic Estatal d'Òrgans i Instruments de Cooperació.  
  
  
Sisena. Modificació del conveni  
La modificació del contingut del conveni requerirà l'acord unànime de les parts signants, d'acord amb el que es disposa en l'article 49.g de la Llei 40/2015, d'1 d'octubre, de règim jurídic del sector públic.  
  
  
Setena. Conseqüències aplicables en cas d'incompliment  
En virtut del que es disposa en l'article 51 de la Llei 40/2015, d'1 d'octubre, de règim jurídic del sector públic (LRJSP), els convenis s'extingeixen pel compliment de les actuacions que constitueixen el seu objecte o per incórrer en causa de resolució.  
Seran causes de resolució del Conveni el transcurs del termini de vigència sense haver-se acordat la pròrroga d'aquest, l'acord unànime de les parts signants, la decisió judicial declaratòria de la nul·litat del conveni i qualsevol altra causa diferent de les anteriors establides en el conveni o en altres normes aplicables.  
Així mateix, són causes de resolució del Conveni l'incompliment per qualsevol de les parts de les obligacions i dels compromisos contrets en aquest. En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni i a les altres parts signants. Si ha transcorregut el termini indicat i persisteix l'incompliment, la part que el va dirigir haurà de notificar a les parts signants la concurrència de la causa de resolució, i s'entendrà resolt el conveni. La resolució per aquesta causa podria comportar la indemnització dels perjudicis causats si així s'haguera previst.  
Quan concórrega qualsevol de les causes de resolució del conveni taxades en l'article 51 la Llei 40/2015, d'1 d'octubre, i d'acord amb l'article 52.3 d'aquesta, les parts, a proposta de la Comissió de Seguiment, podran acordar la continuació i finalització de les actuacions en curs que consideren oportunes, i s'establirà un termini improrrogable per a la seua finalització, transcorregut el qual haurà de realitzar-se la liquidació d'aquestes en els termes establits en l'article 52.2, i no se n'iniciarà cap de nova a partir de la data de denúncia d'aquest conveni.  
  
  
Huitena. Marc d'intervenció  
La Secretaria d'Estat de Migracions del Ministeri d'Inclusió, Seguretat Social i Migracions, compta amb una estratègia integral d'atenció a les persones sol·licitants o beneficiàries de protecció internacional a Espanya, que persegueix un doble objectiu:  
?Acomplir les obligacions que recauen en el Govern en aplicació de la normativa, tant nacional com comunitària, sobre les condicions d'acolliment a les persones sol·licitants i beneficiàries de protecció internacional.  
- Afavorir l'acolliment i integració d'aquest col·lectiu. Aquesta estratègia es materialitza en un Sistema d'Acolliment i Integració que es desenvolupa mitjançant itineraris individualitzats d'integració, la finalitat del qual és facilitar la progressiva autonomia de les persones destinatàries i la seua integració social i laboral en la societat d'acolliment.  
L'Experiència Pilot de Patrocini Comunitari Agermanament Comunitari Valencià té com a objectiu posar a prova i pilotar un model d'intervenció complementari però coordinat amb el Programa estatal d'Acolliment i Integració. Aquesta fórmula de Patrocini Comunitari s'inspira en el model canadenc i persegueix una implicació directa de la ciutadania en les tasques d'acolliment i integració de les persones sol·licitants o beneficiàries de Protecció Internacional.  
  
Novena. Model d'intervenció  
El model d'intervenció d'aquesta experiència pilot té els següents components:  
a) Actors de l'experiència pilot. El desenvolupament de l'Experiència Pilot de Patrocini Comunitari requereix la col·laboració i la interacció dels següents actors institucionals i socials:  
- Govern d'Espanya. Participa en aquesta experiència pilot com a institució competent en la planificació, desenvolupament i gestió del sistema nacional d'acollida integral i integració de sol·licitants i beneficiaris de protecció internacional. El Govern espanyol canalitza aquesta participació a través de la Secretaria d'Estat de Migracions del Ministeri d'Inclusió, Seguretat Social i Migracions i de la seua Direcció General d'Inclusió i Atenció Humanitària.  
?Vicepresidència i Conselleria d'Igualtat i Polítiques Inclusives de la Generalitat Valenciana. Participa en aquesta experiència pilot com a institució amb capacitat i competència per a articular processos d'acolliment i integració de persones sol·licitants i beneficiàries de protecció internacional. La Generalitat Valenciana canalitza aquesta participació a través de la Vicepresidència i Conselleria d'Igualtat i Polítiques Inclusives i de la seua Direcció General d'Igualtat en la Diversitat, segons les competències establides en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.  
?ACNUR. És l'òrgan subsidiari de les Nacions Unides sota el mandat del qual s'ofereix protecció i assistència a les persones sol·licitants de protecció internacional i es busquen solucions duradores a la seua situació, i en el context del procés del Pacte Global sobre Refugiats, promou aquesta experiència pilot que porten a la pràctica el Govern d'Espanya i la Vicepresidència i Conselleria d'Igualtat i Polítiques Inclusives de la Generalitat Valenciana. ACNUR, que està col·laborant també en altres països en la posada en marxa del model de patrocini comunitari, formant part de la Iniciativa Global per al Patrocini de Refugiats (GRSI per les seues sigles en anglés), ofereix el seu suport institucional en el desenvolupament d'aquest projecte pilot.  
?Entitats Titulars d'un Acord (supralocal) de Patrocini. Es tracta de les entitats responsables de promoure l'experiència pilot. En aquest cas, el Servei Jesuïta a Migrants Espanya, Càritas Diocesana d'Orihuela-Alacant, Càritas Diocesana de Segorbe-Castelló i Càritas Diocesana de València, quatre entitats amb àmplia i provada experiència en matèria de solidaritat, i que actuen en l'àmbit de la Comunitat Valenciana. En concret, la seua funció principal consisteix a impulsar, dins de la seua pròpia xarxa de participació, Grups Locals de Patrocini Comunitari, oferint-los cobertura i suport, i també garantir l'acolliment i integració de les persones beneficiàries de Protecció Internacional.  
  
?Grups Locals de Patrocini Comunitari. Es tracta dels grups de persones voluntàries, impulsat i coordinat per l'Entitat Titular de l'Acord de Patrocini corresponent, que, actuant en xarxa en l'àmbit local, dinamitzen el procés de patrocini comunitari. Participen en el desenvolupament de l'experiència pilot en cada municipi i mantenen la relació directa amb les persones refugiades que han sigut acollides, i participen en la preparació i desenvolupament del Projecte d'Acolliment i Integració.  
?Ajuntaments. Són els amfitrions de l'experiència pilot. Es promourà la col·laboració i implicació tècnica i política dels municipis perquè el Grup Local de Patrocini Comunitari, en coordinació amb l'Entitat Titular de l'Acord de Patrocini, puga desenvolupar el seu Projecte d'Acolliment i Integració. Es convidarà una representació de l'Ajuntament a formar part de la Mesa de Coordinació.  
?Mesa de Coordinació. Es tracta d'un grup de treball que es constituirà amb representació dels cinc Grups Locals de Patrocini Comunitari, les quatre entitats titulars de l'Acord de Patrocini i la Generalitat Valenciana, que implicarà en aquest els departaments competents en sanitat, educació i serveis socials. A més, es convidarà a formar part de la Mesa de Coordinació els Ajuntaments dels municipis on es desenvolupe l'experiència pilot.  
  
Les estipulacions anteriors respecte a Grups Locals de Patrocini Comunitari, Ajuntaments i Mesa de Coordinació pretenen promoure la col·laboració i implicació en el projecte, sense que en cap cas es puga interpretar que assumeixen obligacions concretes sobre aquest tema, ja que no són parts signants del present conveni.  
- Les persones i famílies beneficiàries de protecció internacional i de l'experiència pilot Agermanament Comunitari Valencià, que seran protagonistes del procés i participaran en les decisions a través dels canals que establisquen els Grups Locals de Patrocini Comunitari o la Mesa de Coordinació.  
b) Punt de partida. Tenint en compte les bases del model canadenc de Patrocini Comunitari i la seua aplicació a Euskadi, l'Experiència Pilot de Patrocini Comunitari Agermanament Comunitari Valencià es proposa portar a la pràctica una adaptació d'aquell model, tractant de desenvolupar la filosofia d'implicació ciutadana que l'inspira, i tenint en compte la realitat i condicionants del Sistema d'Acolliment i Integració espanyol i del marc de competències i possibilitats del Govern d'Espanya, la Generalitat Valenciana i de les Entitats Titulars d'Acords de Patrocini que participaran en l'experiència pilot.  
  
c) Objectius. L'Experiència Pilot de Patrocini Comunitari Agermanament Comunitari Valencià té dos objectius:  
?Desenvolupar un model d'acolliment i integració de persones refugiades en el qual, mitjançant fórmules diverses d'associació, autoorganització i implicació col·lectiva, la societat assumeix una responsabilitat directa en els processos d'acolliment i integració d'aquestes persones.  
?Generar sinergies i valor afegit que redunden en la millora qualitativa d'aquests processos amb impacte positiu en l'assoliment de la seua autonomia i d'una convivència harmònica en el context social en el qual hagen sigut acolliments.  
d) Resultat esperat. La fi principal d'aquesta iniciativa és el de facilitar una inclusió àmplia i integral de les persones refugiades implicades en aquesta, en la qual les persones refugiades i la societat d'acolliment siguen les protagonistes del procés. Es pretén així mateix extraure aprenentatges i conclusions que puguen bolcar-se a un projecte ampli d'extensió del Patrocini Comunitari, tant en la Comunitat Valenciana com en altres comunitats autònomes i que puga així mateix ser presentat com una iniciativa que puga replicar-se. Per aquest motiu, l'experiència pilot seguirà en paral·lel un procés de sistematització i avaluació, l'encàrrec de la qual assumirà la Vicepresidència i Conselleria d'Igualtat i Polítiques Inclusives de la Generalitat Valenciana amb l'assessorament d'ACNUR, i que es podrà compartir amb l'experiència pilot Auzolana II desenvolupada a Euskadi.  
e) Nombre i distribució de participants. Aquesta experiència pilot s'ha de fer amb un nombre obert de vint a trenta persones beneficiàries de protecció internacional, inicialment en el marc del Programa Nacional de Reassentament 2018. Es tracta d'un nombre obert perquè es disposa que es corresponga amb cinc famílies d'entre quatre i set membres que es distribuirien en cinc municipis valencians. En la seua qualitat d'Entitats Titulars d'Acord de Patrocini, el Servei Jesuïta a Migrants Espanya acollirà dues famílies en el seu àmbit de responsabilitat i Càritas Diocesana d'Orihuela-Alacant, Càritas Diocesana de Segorbe-Castelló i Càritas Diocesana de València acolliran a una família en el seu àmbit de responsabilitat. D'aquesta manera, l'Experiència Pilot es desenvoluparà en els següents municipis valencians: Alaquàs, Almassora, Calp, Cocentaina i València.  
f) Identificació i selecció de participants i procés d'informació previ al viatge: La Secretaria d'Estat de Migracions, a través de la Direcció General d'Inclusió i Atenció Humanitària, remetrà a la Vicepresidència i Conselleria d'Igualtat i Polítiques Inclusives de la Generalitat Valenciana una proposta de casos per a participar en aquesta experiència pilot, d'entre les persones refugiades seleccionades per al seu reassentament a Espanya inicialment en el marc del Pla Nacional de Reassentament 2018. Aquesta proposta haurà de ser acceptada per la Vicepresidència i Conselleria d'Igualtat i Polítiques Inclusives de la Generalitat Valenciana i la resta de signants del conveni. Totes les persones participants han sigut informades amb caràcter previ a la seua arribada a Espanya sobre les condicions d'acolliment a Espanya i han rebut aquesta informació en un document en el seu idioma amb la finalitat de poder prendre una decisió informada sobre la seua participació en el reassentament. Així mateix totes les persones majors d'edat participants han signat una sol·licitud d'accés al Sistema d'Acolliment, en la qual es recullen els elements principals de les seues condicions d'acolliment i han autoritzat el tractament de les seues dades de caràcter personal per a finalitats relatives al seu itinerari d'acolliment i integració.  
En funció de les circumstàncies tant al país d'origen (residència conjunta en camp de refugiats o de manera separada) com de l'arribada (eventual context de crisi sanitària que impedeix arribades separades) es valorarà la conveniència d'informar a les famílies seleccionades sobre el projecte, amb caràcter previ a l'eixida del país en què es troben. En cas que així es faça i accepten, signaran un document provisional d'acceptació que així ho acredite i que serà elaborat de forma consensuada pel Govern d'Espanya i la Vicepresidència i Conselleria d'Igualtat i Polítiques Inclusives de la Generalitat Valenciana. Igualment hauran de prestar el seu consentiment perquè la informació continguda en el seu expedient rellevant de cara al seu acolliment siga compartida amb la resta de signants del conveni i amb el grup local de patrocini que es designe. Si no fora possible fer-ho amb caràcter previ, haurà de fer-se al més prompte possible, una vegada realitzat el trasllat a Espanya. L'acceptació per a participar en el programa haurà de ser confirmada en el termini d'un mes des de la seua arribada a Espanya.  
També en funció de les circumstàncies tant al país d'origen com de l'arribada es valorarà la conveniència d'almenys un contacte previ al viatge a Espanya dels Grups Locals de Patrocini amb les famílies assignades pels mitjans telemàtics disponibles.  
g) Duració. El desenvolupament de l'experiència pilot en cadascun dels cinc Grups Locals de Patrocini Comunitari tindrà una duració de 18 mesos des de l'arribada a Espanya, que segons les circumstàncies podrien ser prorrogats fins a un màxim de 24, per acord de les parts.  
  
  
Dècima. Objectius operatius en l'itinerari de l'experiència pilot  
  
L'itinerari de l'experiència pilot Agermanament Comunitari Valencià es vincula al desenvolupament de tres objectius operatius: acolliment inicial, desplegament de l'experiència pilot, i autonomia.  
a) Recepció en aeroport i primera acollida en recursos del MISSM. Les famílies seleccionades per a participar en el Programa i que han prestat el seu consentiment al mateix seran rebudes a la seua arribada a Espanya, per personal del MISSM. Una vegada realitzats els tràmits d'identificació inicial per part del MISSM i de la Direcció General de la Policia, i rebuda la seua resolució de protecció internacional per part de l'Oficina d'Asil i Refugi del Ministeri de l'Interior, seran traslladats pels responsables del seu acolliment als recursos del Sistema Nacional d'Acolliment per a sol·licitants i beneficiaris de protecció internacional, on romandran fins al seu trasllat als recursos d'acolliment de l'Experiència Pilot de Patrocini Comunitari.  
b) Acolliment i desplegament de l'Experiència Pilot de Patrocini Comunitari. Conformement amb el Projecte d'Acolliment i Integració preparat per les Entitats Titulars de l'Acord de Patrocini, en coordinació amb els Grups Locals de Patrocini Comunitari, la tasca primera i prioritària dels Grups Locals de Patrocini Comunitari serà posar a la disposició de la família acollida un habitatge per a, almenys, 18 mesos.  
  
El Projecte d'Acolliment i Integració de cada Grup Local de Patrocini Comunitari ha de demostrar capacitat financera per a afrontar el Patrocini Comunitari que es proposen desenvolupar, mitjançant el qual han de cobrir les necessitats bàsiques de les persones participants, per a les quals ha de comptar, a més, amb un habitatge preparat prèviament, amb xarxa social i estratègia de suport per a aprendre l'idioma, amb el disseny d'un itinerari de formació concorde a la seua experiència i formació prèvia (la informació de la qual es dispose es facilitarà amb antelació per part del MISSM), amb suport psicològic, si escau, i amb mesures per a facilitar l'accés a l'ocupació, durant, almenys, 18 mesos.  
c) Autonomia i emancipació del Patrocini Comunitari.  
- Està previst que el període de desenvolupament de l'Experiència de Patrocini Comunitari es prolongue durant 18 mesos i fins a un màxim de 24 mesos, en els casos que així es considere procedent, per a completar la preparació de l'autonomia d'aquestes famílies. Des del començament, tot el procés estarà orientat a promoure l'autonomia de les persones refugiades. En aquest sentit, les institucions, les Entitats Titulars d'un Acord (supralocal) de Patrocini Comunitari i els Grups Locals de Patrocini Comunitari faran confluir els seus esforços en l'assoliment, per part de les persones refugiades, d'una vida autònoma i emancipada de la tutela i cobertura que representa el Patrocini Comunitari.  
  
- Aquest objectiu haurà de tindre una presència destacada, gradual i progressiva en la gestió del Projecte d'Acolliment i Integració en cadascun dels cinc àmbits locals en què es desenvolupe l'experiència pilot.  
  
Onzena. Compromisos de les parts  
ACNUR, la Secretaria d'Estat de Migracions del Ministeri d'Inclusió, Seguretat Social i Migracions, la Vicepresidència i Conselleria d'Igualtat i Polítiques Inclusives de la Generalitat Valenciana, i les Entitats Titulars d'Acord de Patrocini Comunitari en la Comunitat Valenciana, el Servei Jesuïta a Migrants Espanya, Càritas Diocesana d'Orihuela-Alacant, Càritas Diocesana de Segorbe-Castelló i Càritas Diocesana de València, assumeixen els següents compromisos en cadascun de les següents etapes del procés que es pretén impulsar:  
  
A. Etapa prèvia d'identificació, informació i derivació.  
  
A.1 Objectiu.  
L'objectiu principal en aquesta etapa és la identificació de les persones beneficiàries de protecció internacional que siguen potencials candidates a participar en l'experiència pilot. Aquesta identificació s'ha de fer pel Govern d'Espanya amb la col·laboració d'ACNUR a Líban, país del qual procediran inicialment les persones reassentades que participaran en aquest projecte pilot. En cas de pròrroga del conveni, el país d'origen es determinarà en funció dels països respecte dels quals Espanya es comprometa a reassentar en el Pla Nacional de Reassentament vigent a cada moment o haja adquirit compromisos d'acolliment.  
  
Al país d'origen aquestes persones rebran orientació cultural i informació precisa sobre Espanya i el sistema de protecció internacional i d'acolliment i seran al seu torn informades, si escau, amb suport de materials escrits i audiovisuals, que han sigut proposades per a participar en una experiència de Patrocini Comunitari.  
Una vegada duta a terme la preselecció de les persones que podrien participar en la iniciativa, el Govern espanyol informarà a la Vicepresidència i Conselleria d'Igualtat i Polítiques Inclusives de la Generalitat Valenciana dels perfils d'aquestes persones i de la previsió de la seua arribada a Espanya perquè puga iniciar-se la preparació del projecte específic d'acolliment i integració en el marc de l'Experiència Pilot de Patrocini Comunitari Agermanament Comunitari Valencià.  
Prèviament a l'arribada de les famílies, es procurarà la formació adequada tant a les persones professionals de les Entitats Titulars de l'Acord de Patrocini Comunitari com a les persones voluntàries dels Grups Locals de Patrocini Comunitari, amb la participació d'ACNUR i les administracions públiques implicades.  
  
A.2 Accions i recursos.  
- Compromís d'intervenció d'ACNUR:  
?Vetlar per la incorporació de la perspectiva de protecció internacional i de l'enfocament EGD (d'edat, gènere i diversitat) al llarg del desenvolupament del projecte.  
?Recolzar en la preparació i desenvolupament de les activitats formatives necessàries per a l'execució del programa en cada fase.  
?Dur a terme la identificació de les persones refugiades en necessitat de reassentament en el primer país d'acolliment i, en cas que així ho sol·licite el Govern d'Espanya, la proposta inicial a les autoritats espanyoles de possibles persones candidates a participar en el projecte d'acord amb els paràmetres prèviament acordats i fent una anàlisi d'aquests amb la finalitat que els perfils de les persones refugiades seleccionades encaixen amb les característiques i recursos dels municipis i entitats participants.  
- Compromís d'intervenció de la SEM del Ministeri d'Inclusió, Seguretat Social i Migracions:  
  
?La SEM posa a disposició els recursos en els quals es dona suport a aquesta fase d'intervenció.  
?La SEM realitza als països de primer acolliment i sobre la base de la proposta d'ACNUR, si escau, la identificació i selecció de les persones beneficiàries de protecció internacional que siguen potencials candidates a participar en l'Experiència Pilot Agermanament Comunitari Valencià, amb la finalitat que els perfils de les persones refugiades seleccionades encaixen amb les característiques i recursos dels municipis i entitats participants  
?La SEM, una vegada valorades les persones candidates per a la participació en el projecte Agermanament Comunitari Valencià, compartirà la informació amb la unitat designada a aquest efecte per la Generalitat Valenciana per a tractar la conveniència de la seua inclusió en el projecte.  
?La SEM, convalidarà els Projectes d'Acolliment i Integració preparat per les Entitats Titulars de l'Acord de Patrocini en coordinació amb cada Grup Local de Patrocini comunitari.  
?La SEM realitzarà el primer acolliment a la seua arribada a Espanya, en recursos d'acolliment del Sistema d'Acolliment per a sol·licitants i beneficiaris de protecció internacional, dels reassentats que participen en el projecte pilot.  
- Compromís d'intervenció de la Vicepresidència i Conselleria d'Igualtat i Polítiques Inclusives de la Generalitat Valenciana:  
?Acompanyar i col·laborar en el procés d'elaboració del Projecte d'Acolliment i Integració dels Grups Locals de Patrocini Comunitaris, que hauran de ser convalidats pel MISSM abans de l'arribada de les persones seleccionades a Espanya.  
?Informar, des del primer moment, a les Entitats Titulars d'Acord de Patrocini i als Grups Locals de Patrocini Comunitari de les previsions existents sobre arribada i acolliment de persones refugiades que potencialment puguen participar en l'experiència pilot, perquè puguen avançar en la preparació del projecte d'acolliment i integració.  
  
?Informar sobre aquestes previsions als ajuntaments en els quals s'haja de desenvolupar aquesta experiència pilot, i impulsar la seua participació en la Mesa de Coordinació  
- Compromís d'Intervenció de les Entitats Titulars d'Acord de Patrocini:  
?El Servei Jesuïta a Migrants Espanya assumeix la responsabilitat d'articular, dinamitzar, secundar i tutoritzar en cadascun dels municipis de València i Alaquàs. Càritas Diocesana d'Orihuela-Alacant assumeix la mateixa responsabilitat en el municipi de Calp; Càritas Diocesana de Segorbe-Castelló en el municipi d'Almassora; i Càritas Diocesana de València en el municipi de Cocentaina.  
?En aquesta etapa prèvia, cada Entitat Titular de l'Acord de Patrocini entregarà a la Vicepresidència i Conselleria d'Igualtat i Polítiques Inclusives de la Generalitat Valenciana, per a la seua remissió al MISSM, el Projecte d'Acolliment i Integració en un termini màxim de 15 dies des que hagen conegut els perfils de la família que patrocinaran.  
- Mecanismes de coordinació per a aquesta etapa:  
?La persona designada per la SEM es coordinarà amb la persona designada per la Direcció General d'Igualtat en la Diversitat de la Vicepresidència i Conselleria d'Igualtat i Polítiques Inclusives de la Generalitat Valenciana a fi de valorar l'oportunitat d'inclusió en el projecte de les persones candidates proposades.  
?La Vicepresidència i Conselleria d'Igualtat i Polítiques Inclusives de la Generalitat Valenciana informarà a la SEM sobre els recursos materials i humans existents en els municipis participants a fi de facilitar una millor selecció dels perfils de les persones destinatàries del projecte i així afavorir un adequat acolliment, especialment als perfils més vulnerables.  
  
B. Etapa de Patrocini Comunitari:  
B.1 Objectiu.  
Una vegada arribades a Espanya, les persones refugiades que hagen sigut identificades per a participar en l'experiència pilot, després del primer acolliment en recursos del MISSM, es desplaçaran als municipis d'acolliment per a començar el seu itinerari en l'Experiència Pilot de Patrocini Comunitari. En el termini d'un mes, s'haurà de confirmar el consentiment de les persones preseleccionades per a la seua participació en l'experiència pilot.  
L'objectiu general d'aquesta etapa és, una vegada estabilitzades les famílies, afavorir el millor procés possible d'autonomia i independència, i també d'integració i participació en la societat d'acolliment de les persones beneficiàries de protecció internacional participants en aquesta experiència pilot. Aquest objectiu reposa sobre la base d'un projecte que ofereix a aquestes persones un habitatge per a díhuit mesos com a mínim i un Projecte d'Acolliment i Integració d'entre díhuit i vint-i-quatre mesos, que inclou allotjament, manutenció, xarxa social i estratègia per a l'aprenentatge de l'idioma, per a la formació per a l'ocupació i la cerca d'aquest, i per a respondre a les necessitats bàsiques d'atenció psicològica, interpretació i traducció i assessorament legal, mitjançant un treball de col·laboració entre el Grup Local de Patrocini Comunitari i la Vicepresidència i Conselleria d'Igualtat i Polítiques Inclusives de la Generalitat Valenciana, en col·laboració amb la resta de les institucions.  
  
  
B.2 Accions i Recursos.  
- Compromís d'intervenció d'ACNUR:  
?Vetlar per la incorporació de la perspectiva de protecció internacional i de l'enfocament EGD al llarg del desenvolupament del projecte.  
?Recolzar en la preparació i desenvolupament de les activitats formatives necessàries per a l'execució del programa.  
?Secundar i assessorar en el procés d'avaluació i documentació de l'Experiència Pilot de Patrocini Comunitari i promoure l'intercanvi i la difusió de l'experiència amb vista a la seua possible rèplica, en funció dels resultats d'aquest.  
- Compromís d'intervenció de la SEM del Ministeri d'Inclusió, Seguretat Social i Migracions:  
?La SEM farà seguiment de l'experiència pilot i col·laborarà en la mesura en què poguera ser requerida en la resolució d'incidències que, en relació amb les persones participants en l'experiència pilot, pogueren afectar l'Administració General de l'Estat, amb la finalitat de garantir el compliment de les obligacions establides en la normativa tant nacional com comunitària sobre les condicions d'acolliment de les persones sol·licitants i beneficiàries de protecció internacional.  
?La SEM, prèvia comunicació de la Vicepresidència i Conselleria d'Igualtat i Polítiques Inclusives de la Generalitat Valenciana, decidirà les actuacions a realitzar en cas d'un eventual rebuig definitiu d'alguna família a la seua participació en el Programa de Patrocini, per a derivar-los al Sistema d'Acolliment estatal, en el cas que així siga procedent.  
- Compromís d'intervenció de la Vicepresidència i Conselleria d'Igualtat i Polítiques Inclusives de la Generalitat Valenciana:  
?Garantir l'accés de les persones beneficiàries del projecte als serveis educatius, socials, formatius i d'atenció sanitària corresponents.  
  
?Impulsar la creació de la Mesa de Coordinació, amb representació, almenys, dels Grups Locals de Patrocini i les Entitats Titulars de l'Acord de Patrocini Comunitari.  
?Establir els recursos adequats per al desenvolupament de l'experiència pilot, articular i tramitar els instruments necessaris per a dotar a cadascuna de les quatre Entitats Titulars d'un Acord de Patrocini, dels recursos suficients per a sufragar les despeses d'acompanyament, seguiment, coordinació i intervenció per cada família, tot això després de la quantificació i l'aprovació de l'instrument jurídic corresponent.  
  
?Informar periòdicament a la SEM i a ACNUR del desenvolupament de l'experiència pilote a través d'informes semestrals als participants en el Conveni i de les reunions de la Comissió de Seguiment del Conveni subscrit.  
?Coordinar les actuacions de tots els actors participants en el Conveni quan siga requerida la seua intervenció.  
?Informar a la Secretària d'Estat de Migracions de les modificacions de l'itinerari de les persones beneficiàries de protecció internacional participants en l'experiència pilot que suposen una reducció de les prestacions inicialment oferides i inicialment validades per la SEM.  
  
?Convocar les reunions de la Comissió de seguiment d'aquest conveni.  
?Informar la SEM en cas d'un eventual rebuig definitiu a la participació en el programa d'alguna de les famílies participants.  
- Compromís d'Intervenció de les Entitats Titulars d'Acord de Patrocini.  
Els requisits que han de complir les Entitats Titulars d'Acord de Patrocini i cada Grup Local de Patrocinadors Comunitaris perquè puga desplegar-se aquesta etapa de Patrocini Comunitari són els següents:  
  
- Disposar d'un habitatge, adequat en les seues condicions d'habitabilitat i amb un lloguer sostenible, per a la família acollida per a un termini garantit de, com a mínim, díhuit mesos.  
- Disposar d'un compte bancari obert amb un fons mínim de 10.000 euros.  
- Tindre aprovat el Projecte d'Acolliment i Integració de la família acollida per al moment de l'arribada de les persones refugiades a Espanya.  
- Les Entitats Titulars d'Acord de Patrocini i els Grups Locals de Patrocini Comunitaris assumeixen el compromís general de desenvolupar durant un termini d'entre díhuit i vint-i-quatre mesos un pla d'acompanyament i suport a la integració integral de la família de persones refugiades, conformement amb el Pla d'Acolliment i Integració aprovat.  
  
- Les Entitats Titulars de l'Acord de Patrocini informaran periòdicament la Vicepresidència i Conselleria d'Igualtat i Polítiques Inclusives de la Generalitat Valenciana dels avanços de l'experiència a través d'informes trimestrals de seguiment. Així mateix, informaran immediatament a la Vicepresidència i Conselleria d'Igualtat i Polítiques Inclusives de la Generalitat Valenciana, en cas que:  
 Es produïsca una modificació substancial de l'itinerari establit en el Projecte d'Acolliment i Integració.  
 Es produïsca un abandó definitiu del Programa.  
- Mecanismes de coordinació per a aquesta etapa.  
En aquest itinerari es mantindran dos mecanismes de coordinació:  
- La Comissió de Seguiment del conveni subscrit entre la Secretaria d'Estat de Migracions del Ministeri d'Inclusió, Seguretat Social i Migracions, la Vicepresidència i Conselleria d'Igualtat i Polítiques Inclusives de la Generalitat Valenciana, ACNUR i les quatre Entitats Titulars d'Acord de Patrocini.  
- La Mesa de Coordinació, amb representació dels cinc Grups Locals de Patrocini Comunitari, les quatre Entitats titulars de l'Acord de Patrocini i la Vicepresidència i Conselleria d'Igualtat i Polítiques Inclusives de la Generalitat Valenciana, a la qual també es convidarà els ajuntaments dels municipis on es desenvolupe l'experiència pilot i les conselleries amb competències en educació i sanitat.  
  
Les persones beneficiàries de Protecció Internacional que hagen sigut acollides en un municipi valencià en el marc d'aquesta experiència pilot seran convidades a considerar-se actors protagonistes de la seua adaptació a la realitat local. Seran informades dels seus drets i obligacions, i també de l'esforç que es necessitarà d'elles per a l'assoliment dels objectius d'adaptació i autonomia, i es fomentarà la seua participació en la presa de decisions per consens, i també en les trobades que es puguen realitzar per a compartir l'experiència.  
  
Dotzena. Projecte d'Acolliment i Integració  
El Projecte d'Acolliment i Integració de cada Entitat Titular de l'Acord de Patrocini i del Grup Local de Patrocini Comunitari ha de presentar una estratègia solvent i concreta per a aconseguir l'objectiu principal: afavorir el millor procés possible d'autonomia i independència, i també d'integració i participació en la societat d'acolliment de les persones beneficiàries de protecció internacional participants en aquesta experiència pilot.  
Des d'aquest punt de vista, el Projecte d'Acolliment i Integració Comunitari es presentarà en un document que responga amb claredat als següents enunciats:  
?Presentació.  
?Motivació.  
?Aspiracions.  
?Presentació del personal responsable del projecte.  
?Entitat Social Responsable i persona de referència.  
?Grup Local de Patrocini Comunitari: persona de referència, components de grup local i, si escau, xarxa de suport extensa.  
1. Descripció dels perfils de la família que serà acollida.  
2. Objectius del Projecte d'Acolliment i Integració.  
3. Descripció d'habitatge disponible i condicions d'ús i, si escau, lloguer.  
4. Informació sobre el compte bancari obert amb un fons mínim de 10.000 euros.  
5. Prioritats del Projecte d'Acolliment i Integració.  
5.1 Programa concret i recursos disponibles per a l'aprenentatge d'idiomes locals i per al suport a les necessitats de traducció durant els primers mesos.  
5.2 Programa concret de gestió de les despeses de manutenció.  
5.3 Programa concret i recursos disponibles per a la resposta a necessitats específiques d'atenció sanitària.  
5.4 Programa concret i recursos disponibles per a la resposta a necessitats específiques d'atenció psicològica.  
5.5 Programa concret de resposta i recursos disponibles per a la resposta a necessitats socials, formatives, educatives i de matriculació.  
  
5.6 Programa concret de resposta i recursos disponibles per al suport i formació per a l'ocupació i per a la cerca de treball.  
5.7 Programa concret de resposta i recursos disponibles per a la resposta a necessitats d'assessorament legal.  
5.8 Programa concret de resposta i recursos disponibles per a la resposta a les necessitats d'oci.  
5.9 Compromisos i calendaris d'acompanyament dins d'una estratègia d'apoderament, orientada a l'autonomia i allunyada de qualsevol forma de solidaritat paternalista.  
5.10 Pla d'acompanyament durant el primer mes ateses les característiques específiques de cada família.  
Annex: Descripció del Programa de formació seguit per l'Entitat Titular de l'Acord de Patrocini i el Grup Local de Patrocini Comunitari.  
  
  
Tretzena. Marc jurídic de cooperació, privilegis i immunitats de l'ACNUR  
El desenvolupament de la cooperació entre Espanya i l'Oficina de l'Alt Comissionat de les Nacions Unides per a les persones refugiades es recull en l'Acord entre Espanya i l'Organització de les Nacions Unides relatiu a l'establiment d'una Delegació de l'Alt Comissionat de les Nacions Unides per a les persones refugiades a Madrid, de 14 de març de 1988 (publicat en el BOE número 161, de 7 de juliol de 1989, pàgines 21207 i 21247) i en l'Acord Marc de Cooperació del Regne d'Espanya i ACNUR de 9 de desembre de 2002 (publicat en el BOE número 123, de 23 de maig de 2003, pàgines 19512 a 19225).  
Res del que es disposa en el present conveni o relatiu a aquest podrà ser interpretat en el sentit de constituir una renúncia, ni expressa ni implícita, al que s'estableix en aquests acords ni a cap de les prerrogatives i immunitats de les Nacions Unides, compresos els seus òrgans subsidiaris, o d'ACNUR, com a òrgan subsidiari de les Nacions Unides.  
  
  
Catorzena. Situació d'emergència sanitària per la Covid-19  
Totes les actuacions establides en aquest conveni estaran supeditades en el seu desenvolupament al compliment de les normes i directrius que puguen dictar-se per part de les autoritats sanitàries competents per a la protecció de la salut de totes les persones.  
  
Estant les parts d'acord amb el contingut d'aquest document, i per deixar constància i prova de conformitat, es \*rma el mateix.   
  
La Secretària d'Estat de Migracions del Ministeri d'Inclusió, Seguretat Social i Migracions  
Hana Jalloul Muro  
04.03.2021  
  
La vicepresidenta del Consell i consellera d'Igualtat i Polítiques Inclusives  
Mónica Oltra Jarque  
08.03.2021  
  
La representant de l'Alt Comissionat de les Nacions Unides per als Refugiats a Espanya (ACNUR)  
Sophie Muller  
03.03.2021  
  
El director de la Delegació a València del Servei Jesuïta a Migrants Espanya  
Mustapha Mohamed-Lamin Ahmed  
02.03.2021  
  
El director de Càritas Diocesana d'Orihuela-Alacant  
Víctor Mellado Pomares  
02.03.2021  
  
El director de Càritas Diocesana de Segorbe-Castelló  
Juan Manuel Aragonés Beltrán  
01.03.2021  
  
El director de Càritas Diocesana de València  
Ignacio Grande Ballesteros  
26.02.2021